Predkladacia správa

Návrh súhrnnej správy o stave plnenia úloh vyplývajúcich z rozpracovania Koncepcie migračnej politiky Slovenskej republiky na podmienky jednotlivých rezortov za rok 2010 (ďalej len „súhrnná správa“) sa predkladá na rokovanie vlády Slovenskej republiky 
na základe uznesení vlády Slovenskej republiky č. 467 z 24. júna 2009 a č. 11 z 12. januára 2005 k návrhu Koncepcie migračnej politiky Slovenskej republiky.

Súhrnnú správu spracovalo Ministerstvo vnútra Slovenskej republiky 
na základe podkladov, ktoré predložili jednotlivé subjekty v zmysle uvedených uznesení vlády Slovenskej republiky a z poznatkov získaných z činnosti Riadiaceho výboru pre migráciu a integráciu cudzincov a jeho odborných pracovných skupín a ďalších pracovných orgánov. 

Predložená súhrnná správa je v poradí už piatym materiálom rozoberajúcim  stav plnenia úloh od prijatia Koncepcie migračnej politiky Slovenskej republiky. Materiál obsahuje informácie o stave plnenia úloh v členení podľa jednotlivých rezortov.

Poznatky z napĺňania zámerov Koncepcie migračnej politiky Slovenskej republiky budú využité pri tvorbe a spracovaní návrhu Migračnej politiky Slovenskej republiky s výhľadom 
do roku 2020. Predmetný materiál bude v zmysle bodu B. 1. uznesenia vlády Slovenskej republiky č. 67 z 2. februára 2011 ku koncepčným zámerom migračnej politiky SR na obdobie rokov 2011 – 2015 (aktualizácia Koncepcie migračnej politiky SR) predložený ministrom vnútra na rokovanie vlády Slovenskej republiky v termíne do 30. júna 2011.

Súhrnná správa prešla medzirezortným pripomienkovým konaním. Všetky opodstatnené pripomienky boli do materiálu zapracované.
		
	Materiál sa predkladá na rokovanie vlády Slovenskej republiky bez rozporov.